Frank Aaen (EL), 2000-04-27:
Jeg skal takke for debatten og ikke mindst takke SF, CD og Kristeligt Folkeparti, som jeg følte rent holdningsmæssigt var tættest på noget af det, vi har prøvet at udtrykke.
Men også tak til regeringen, som trods alt har givet nogle generelt positive meldinger om at tage mere fat i nogle af de problemer, vi har drøftet i dag, og helt konkret, som jeg hørte det, prøve at se på, om der er bistandsmodtagere, der er endt i fuldstændig fastlåste situationer, som man er nødt til at få åbnet op for. Der er problemer med sygedagpengene, og det er fint med en hurtig indsats, men det må være sådan, at hvis man ikke er kommet i arbejde igen, hvis man ikke er kommet i gang med revalidering, eller hvis man ikke har fået tilkendt en pension, skal retten til sygedagpenge fastholdes.
Sådan må det være, og jeg tror også, der i debatten har været en fælles forståelse for, at sådan skal det blive.
Jeg forstod også, at det er ministerens opfattelse, at det er en selvfølge i henhold til loven, at mennesker skal
tages med på råd, når der bliver truffet beslutning om deres fremtid, f. eks. når det gælder om at få tilrettelagt en aktiveringsindsats.
Vi kan bare notere, at det altså alt for ofte ikke sker.
Det sidste er selvfølgelig også det vigtigste.
Det er en udvikling, der skal vendes, og vi skal sørge for, at der kommer en udvikling med mere medindflydelse, både for de ældre og for dem, der arbejder inden for området.
Det er måske i virkeligheden den bedste måde at få en positiv udvikling i gang på.
Der har været lidt diskussion om nogle temaer i vores socialpolitik, og den diskussion tror jeg vi kommer til at fortsætte.
Jeg mener f.eks. ikke, det er i overensstemmelse
I dag sker det officielt mindst 100 gange i kvartalet, at kommuner lukker kassen i, men reelt sker det formentlig i langt højere grad, og det er ikke en anstændig måde at behandle mennesker på, uanset om vi ikke synes, de helt gør det, vi forventer af dem.
Også her er der brug for en indsats.
Der er nogle partier, der har afvist vort vedtagelsesforslag, fordi det er for dyrt.
Der er to lidt dyre punkter i forslaget, men de er stadig kun et encifret milliardbeløb værd, og de går ud på, at pensionisterne skal have penge til briller, medicin og tandpleje, og at kontingenterne til a-kasse og fagforening skal nedsættes. Resten af vore forslag går mere i retning af holdninger, at behandle mennesker ordentligt.
Jeg vil godt slutte af med at sige, at jeg tror, vi her i Folketinget er nødt til at være meget mere opmærksomme på de grupper, der føler sig sat udenfor, og som har en utryg tilværelse af to årsager: enten fordi de simpelt hen har for få penge, så de hver eneste måned skal vende hver 25-øre, for at der også skal være til lidt mad sidst på måneden, eller fordi kontrollen med deres liv er overtaget af andre i form af, at hver gang de prøver at komme ud af deres situation, tager man pengene fra dem igen, eller også får de trukket nogle handlingsplaner, som de ikke selv er med til at udforme, ned over hovedet.
For at sammenfatte: Vi har i mange år her i Folketinget fokuseret for smalt på de sociale problemer i samfundet.
Vi har fokuseret meget på velfærd i form af institutioner, vi har fokuseret meget på velfærd i form af, at folk skal have et arbejde, og vi har fokuseret meget på enkelte grupper, f.eks. i en lang periode de psykisk syge - det har ikke hjulpet særlig meget, men dog lidt.
Spørgsmålet om de ældre er kommet højt på dagsordenen på det seneste, og det er meget vigtigt.
Intet af det, jeg lige har nævnt, skal forsømmes, men i den almindelige fokusering er der altså store grupper i samfundet, man har glemt at se på. Nogle af de grupper, vi har talt om i dag, har været klemt i systemerne - i bistandssystemet, i dagpengesystemet og andre steder - og en af grundene til, at vi har rejst forespørgslen i dag, er netop, at der er nogle grupper, som er kommet i klemme og ikke har haft bevågenhed fra det politiske systems side.
Det tror jeg vi har afhjulpet lidt med den debat, vi har haft i dag, og jeg kan i hvert fald love, at vi fra Enhedslistens side - både ved at fremdrage konkrete eksempler på mennesker, der er kommet i klemme, og ved at rejse sagerne her i Folketinget og over for regeringen - vil følge de problemstillinger, vi har drøftet i dag, op.